S-261/2012

Mál þetta, sem þingfest var 23. ágúst sl. og dómtekið þann 30. ágúst sl., er höfðað með ákæru útgefinni af lögreglustjóranum á Selfossi, dagsettri 11. júlí 2012, á hendur A, B, C og D.

Þáttur ákærða A var klofinn út úr máli þessu í mál nr. S-288/2012, við þingfestingu þess þann 23. ágúst sl. og lokið með dómi uppkveðnum þann 30. ágúst sl. Þá var þáttur ákærða D klofinn út úr máli þessu í mál nr. S-291/2012, og bíður nú aðalmeðferðar. Varðar mál þetta því aðeins þátt ákærðu B og C, sem ákærðir eru, ásamt öllum meðákærðu:

„i. […] fyrir innbrot og þjófnað

með því að hafa í samverknaði og sameiningu aðfaranótt miðvikudagsins 28. mars 2012 brotist inn í sumarbústað nr. 6 í landi Þóroddsstaða í Grímsnes- og Grafningshreppi með því að spenna upp hurð á vesturhlið hússins þar sem ákærðu fóru inn og rótuðu í skápum og skúffum og stela þaðan veiðibúnaði, matvörum, rafhlöðum, skóflum og trékistli að óþekktu verðmæti.

Telst háttsemi ákærðu varða við 1. mgr. 244. gr. almennra hegningarlaga nr. 19, 1940

ii. […] fyrir húsbrot

með því að hafa í kjölfar atburðar þess er frá greinir í ákærulið i, dvalist nokkra stund í heimildarleysi og óleyfi í bústaði [sic] þeim er þar frá greinir, þar sem ákærðu m.a. neyttu matar og fíkniefna og reyndist ákærði [A] enn sofandi í rúmi í svefnherbergi er lögreglu bar að.

Telst háttsemi ákærðu varða við 231. gr. almennra hegningarlaga nr. 19,1940.

[…]

Þess er krafist að ákærðu verði dæmdir til refsingar og til greiðslu alls sakarkostnaðar, […].“

Ákærðu B og C mættu við fyrirtöku málsins þann 30. ágúst sl. og lýstu yfir að þeir óskuðu ekki eftir skipun verjanda. Ákærðu viðurkenndu hvor um sig skýlaust að hafa gerst sekir um þá háttsemi sem þeim er gefin að sök í ákæru.

Með vísan til skýlausrar játningar ákærðu beggja og þar sem dómurinn taldi ekki ástæðu til að draga í efa að játning þeirra væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að ákæruvaldinu og ákærðu sjálfum hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærðu B og C hafa gerst sekir um þá háttsemi sem þeim er gefin að sök í ákæru og þar þykir rétt færð til refsiákvæða. Ákærðu hafa með háttsemi sinni unnið sér til refsingar.

Samkvæmt framlögðu sakavottorði ákærða B, var hann með dómi Héraðsdóms Reykjavíkur uppkveðnum 25. febrúar 2011, sakfelldur fyrir brot gegn 244. gr. almennra hegningarlaga nr. 19/1940, en ákvörðun refsingar hans var frestað skilorðsbundið til tveggja ára. Að öðru leyti hefur sakarferill ákærða B ekki áhrif við ákvörðun refsingar í máli þessu. Ákærði B hefur með broti sínu nú rofið skilyrði áðurnefnds dóms, og verður refsing hans nú ákveðin í einu lagi sbr. 60. gr. og 77. gr. almennra hegningarlaga nr. 19/1940.

Refsing ákærða B þykir hæfilega ákveðin fangelsi í þrjá mánuði. Að virtum atvikum máls og að teknu tilliti til skýlausrar játningar ákærða, þykir rétt að fresta fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Samkvæmt framlögðu sakavottorði ákærða C, var hann með dómi Héraðsdóms Reykjavíkur uppkveðnum 25. febrúar 2011, sakfelldur fyrir brot gegn 244. gr. almennra hegningarlaga nr. 19/1940, en ákvörðun refsingar hans var frestað skilorðsbundið til tveggja ára. Ákærði C hefur með broti sínu nú rofið skilyrði dóms þessa, og verður refsing nú ákveðin í einu lagi sbr. 60. gr. og 77. gr. almennra hegningarlaga nr. 19/1940.

Refsing ákærða C þykir hæfilega ákveðin fangelsi í þrjá mánuði. Að virtum atvikum máls og að teknu tilliti til skýlausrar játningar ákærða, þykir rétt að fresta fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Engan sakarkostnað leiddi af þætti ákærðu B og C í máli þessu.

S-kvk-nf I-kvk-nf, aðstoðarmaður dómara, kveður upp dóm þennan.

D ó m s o r ð :

Ákærði, B, sæti fangelsi í þrjá mánuði.

Fullnustu refsingarinnar er frestað og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Ákærði, C, sæti fangelsi í þrjá mánuði.

Fullnustu refsingarinnar er frestað og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

S-kvk-nf I-kvk-nf.